1.

Pärast artiklit 123 lisatakse järgmine tekst: „IVa JAOTIS ESIMESE ASTME KOHTU LAHENDITE UUESTI LÄBIVAATAMINE Artikkel 123b Selleks et vastavalt artiklis 123d sätestatud tingimustele otsustada, kas Esimese Astme Kohtu lahend põhikirja artikli 62 alusel uuesti läbi vaadata, luuakse erikoda. Erikoda koosneb Euroopa Kohtu presidendist ja neljast viieliikmelise koja esimehest, kes määratakse vastavalt käesoleva kodukorra artiklis 6 sätestatud järjestusele. Artikkel 123c Niipea kui on kindlaks määratud EÜ asutamislepingu artikli 225 lõigete 2 või 3 või Euratomi asutamislepingu artikli 140a lõigete 2 või 3 alusel tehtava kohtulahendi kuulutamise aeg, teavitab Esimese Astme Kohtu kantselei sellest Euroopa Kohtu kantseleid. Ta saadab kohtulahendi Euroopa Kohtu kantseleile viivitamatult pärast kohtulahendi kuulutamist. Artikkel 123d Peakohtujuristi ettepanek Esimese Astme Kohtu lahend uuesti läbi vaadata edastatakse Euroopa Kohtu presidendile ja samaaegselt teatatakse sellest kohtusekretärile. Kui Esimese Astme Kohtu lahend on tehtud EÜ asutamislepingu artikli 225 lõike 3 või Euratomi asutamislepingu artikli 140a lõike 3 alusel, teavitab kohtusekretär kohtulahendi uuesti läbivaatamise ettepanekust viivitamata Esimese Astme Kohut, siseriiklikku kohut, viimase menetluses olnud kohtuasja pooli ja põhikirja artikli 62a teises lõigus toodud teisi huvitatud isikuid. Kohe pärast kohtulahendi uuesti läbivaatamise ettepaneku saamist määrab president artiklis 123b märgitud koja kohtunike seast ettekandja-kohtuniku. See erikoda otsustab ettekandja-kohtuniku ettekande alusel, kas Esimese Astme Kohtu lahend tuleb uuesti läbi vaadata. Otsuses Esimese Astme Kohtu lahend uuesti läbi vaadata nimetatakse uuesti läbivaatamise esemeks olevad küsimused. Kui Esimese Astme Kohtu lahend on tehtud EÜ asutamislepingu artikli 225 lõike 2 või Euratomi asutamislepingu artikli 140a lõike 2 alusel, teavitab kohtusekretär viivitamatult Esimese Astme Kohut, selle menetluses olnud kohtuasja pooli ja põhikirja artikli 62a teises lõigus toodud teisi huvitatud isikuid Euroopa Kohtu otsusest Esimese Astme Kohtu lahend uuesti läbi vaadata. Kui Esimese Astme Kohtu lahend on tehtud EÜ asutamislepingu artikli 225 lõike 3 või Euratomi asutamislepingu artikli 140a lõike 3 alusel, teavitab kohtusekretär viivitamatult Esimese Astme Kohut, siseriiklikku kohut, viimase menetluses olnud kohtuasja pooli ja põhikirja artikli 62a teises lõigus toodud teisi huvitatud isikuid Euroopa Kohtu otsusest kohtulahend uuesti läbi vaadata või jätta läbi vaatamata. Esimese Astme Kohtu lahendi uuesti läbivaatamise otsuse kohta avaldatakse teatis Euroopa Liidu Teatajas. Artikkel 123e Otsus Esimese Astme Kohtu lahend uuesti läbi vaadata toimetatakse kätte pooltele ja teistele põhikirja artikli 62a teises lõigus nimetatud isikutele. Liikmesriikidele ja EMP lepingu osalisriikidele, kes ei ole liikmesriigid, samuti EFTA järelevalveasutusele toimetatakse Euroopa Kohtu otsus kätte koos selle tõlkega vastavalt käesoleva kodukorra artikli 104 lõike 1 esimeses ja teises lõigus sätestatud tingimustele. Euroopa Kohtu otsus edastatakse ka Esimese Astme Kohtule ja kui tegemist on Esimese Astme Kohtu lahendiga, mis on tehtud EÜ asutamislepingu artikli 225 lõike 3 või Euratomi asutamislepingu artikli 140a lõike 3 alusel, siis ka asjassepuutuvale siseriiklikule kohtule. Ühe kuu jooksul alates eelmises lõigus nimetatud kättetoimetamisest võivad pooled ja muud isikud, kellele Euroopa Kohtu otsus kätte toimetati, esitada uuesti läbivaatamise esemeks olevate küsimuste kohta seisukohti või kirjalikke märkusi. Niipea kui on tehtud otsus Esimese Astme Kohtu lahend uuesti läbi vaadata, määrab peakohtujurist kohtulahendi uuesti läbivaatamiseks kohtujuristi. Pärast seda, kui on määratud ettekandja-kohtunik, määrab president kuupäeva, mil ettekandja-kohtunik esitab Euroopa Kohtu üldkoosolekule esialgse ettekande. Ettekanne sisaldab ettekandja-kohtuniku ettepanekut võimalike ettevalmistavate meetmete võtmise kohta, kohtukoosseisu kohta, kellele uuesti läbivaatamine määrata, kohtuistungi toimumise vajaduse kohta ja kohtujuristi seisukoha esitamise kohta. Euroopa Kohus teeb ettekandja-kohtuniku ettepanekute kohta otsuse pärast kohtujuristi ärakuulamist. Kui uuesti läbivaadatav Esimese Astme Kohtu lahend on tehtud EÜ asutamislepingu artikli 225 lõike 2 alusel või Euratomi asutamislepingu artikli 140a lõike 2 alusel, otsustab Euroopa Kohus ka kohtukulude jaotuse.”